CELEX: 62011TN0379
Language: lv
Date: 2011-07-21 00:00:00
Title: Lieta T-379/11: Prasība, kas celta 2011. gada 21. jūlijā — Hüttenwerke Krupp Mannesmann u.c./Komisija

10.9.2011   
            
            
               LV
            
            
               Eiropas Savienības Oficiālais Vēstnesis
            
            
               C 269/55
            
         Prasība, kas celta 2011. gada 21. jūlijā — Hüttenwerke Krupp Mannesmann u.c./Komisija
   (Lieta T-379/11)
   2011/C 269/122
   Tiesvedības valoda — vācu
   
      Lietas dalībnieki
   
   
      Prasītājas: Hüttenwerke Krupp Mannesmann GmbH (Dīsburga, Vācija), ROGESA Roheisengesellschaft Saar mbH (Dillingen, Vācija), Salzgitter Flachstahl GmbH (Salzgitter, Vācija), ThyssenKrupp Steel Europe AG (Dīsburga, Vācija), voestalpine Stahl GmbH (Linca, Austrija) (pārstāvji — S. Altenschmidt un C. Dittrich, Rechtsanwälte)
   
      Atbildētāja: Eiropas Komisija
   
      Prasījumi
   
   Prasītāju prasījumi Vispārējai tiesai ir šādi:
   
               —
            
            
               atcelt Komisijas 2011. gada 27. aprīļa Lēmumu, ar kuru visā Savienībā nosaka pagaidu noteikumus saskaņotai bezmaksas emisiju kvotu sadalei atbilstoši 10.a pantam Eiropas Parlamenta un Padomes Direktīvā 2003/87/EK (C(2011) 2772, OV L 130, 1. un nākamās lpp.),
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Prasītājas apstrīd Komisijas 2011. gada 27. aprīļa Lēmumu, ar kuru visā Savienībā nosaka pagaidu noteikumus saskaņotai bezmaksas emisiju kvotu sadalei atbilstoši 10.a pantam Eiropas Parlamenta un Padomes Direktīvā 2003/87/EK (1). Tās prasa to pilnībā atcelt.
   Prasības pamatošanai prasītājas izvirza sešus pamatus.
   
               1)
            
            
               Ar pirmo pamatu tiek apgalvots, ka, nosakot produkta līmeņatzīmi kausētajai rūdai, esot pārkāpts Direktīvas 2003/87/EK (2) 10.a pants.
               Prasītājas atsaucas uz apstrīdētā lēmuma I pielikumā ietverto prasību produktu līmeņatzīmēm prettiesiskumu.
               
                           —
                        
                        
                           Nesaderība ar Direktīvas 2003/87 10.a. panta 2. punktu
                           Prasītājas apgalvo, ka, nosakot produkta līmeņatzīmi kausētajai rūdai, esot pārkāpts Direktīvas 2003/87 10.a panta 2. punkts, jo Komisija, noskaidrojot nozares vai attiecīgi apakšnozares 10 % efektīvāko iekārtu darbības vidējo rādītāju Savienībā, kas ir pamatā produkta līmeņatzīmes aprēķinam, esot ņēmusi vērā iekārtu granulu ražošanai. Tomēr granulas esot cits produkts nekā kausētā rūda, un līdz ar to, noskaidrojot 10 % efektīvāko saķepināšanas iekārtu, iekārtas granulu ražošanai nevarot ņemt vērā.
                        
                     
                           —
                        
                        
                           Nesaderība ar Direktīvas 2003/87 10.a panta 1. punktu
                           Produkta līmeņatzīme kausētajai rūdai esot noteikta nesaderīgi arī ar Direktīvas 2003/87 10.a panta 1. punktu, jo Komisija, nosakot produkta līmeņatzīmi kausētajai rūdai, esot veikusi datu korekcijas. Tas neatbilstot Direktīvas 2003/87 10.a panta 1. punktā paredzētajiem kritērijiem produktu līmeņatzīmju noteikšanai.
                        
                     
         
               2)
            
            
               Ar otro pamatu tiek apgalvots, ka, noteicot produkta līmeņatzīmi karstajam metālam, esot pārkāpts Direktīvas 2003/87/EK 10.a pants.
               Direktīvas 2003/87/EK 10.a pants esot pārkāpts arī, nosakot produkta līmeņatzīmi karstajam metālam, jo Komisija neesot ņēmusi vērā pilnīgi visu oglekļa daudzumu dūmgāzēs, kas rodas dzelzs un tērauda ražošanas procesā, ieskaitot to izmantojumu elektroenerģijas ražošanā, bet esot veikusi atskaitījumu aptuveni 25 % apmērā. No Direktīvas 2003/87/EK 10.a panta 1. punkta trešās daļas otrā teikuma formulējuma, direktīvas sistēmas, kā arī no tās mērķa un vēsturiskās interpretācijas izrietot, ka Komisijai neesot tiesību veikt tamlīdzīgus atskaitījumus.
            
         
               3)
            
            
               Ar trešo pamatu tiek apgalvots, ka neesot izpildīts LESD 296. panta otrajā daļā paredzētais pienākums norādīt pamatojumu.
               Turpinājumā prasītājas norāda, ka Komisija neesot savu lēmumu pietiekami pamatojusi. Pamatojums produkta līmeņatzīmes noteikšanai esot nepilnīgs. Arī Komisijas paustās šaubas par iespējamu konkurences izkropļošanu neesot tikušas pienācīgi pamatotas. Tādējādi esot pārkāpta LESD 296. panta otrā daļa.
            
         
               4)
            
            
               Ar ceturto pamatu tiek apgalvots, ka esot pārkāpts samērīguma princips.
               Ar apstrīdēto lēmumu tiktāl, ciktāl ar to ir noteiktas līmeņatzīmes kausētajai rūdai un karstajam metālam, esot pārkāpts arī samērīguma princips.
            
         
               5)
            
            
               Ar piekto pamatu tiek apgalvots, ka esot pārkāpts vienlīdzīgas attieksmes princips.
               Prasītājas turklāt atsaucas uz vienlīdzīgas attieksmes principa pārkāpumu.
            
         
               6)
            
            
               Ar sesto pamatu tiek apgalvots, ka vajagot atcelt lēmumu kopumā.
               Prasītājas pārstāv viedokli, ka Lēmums būtu jāatceļ kopumā, jo, ja atceltas tiktu vienīgi līmeņatzīmes kausētajai rūdai un karstajam metālam, tad atbilstoši apstrīdētā lēmuma 10. panta 2. punkta b) apakšpunkta, skatīta kopā ar 3. panta c) punktu, regulējumam, bezmaksas kvotu sadalē automātiski būtu jāizmanto atkāpšanās metode [Fall-Back-Methode]. Tas novestu pie vēl sliktāka iznākuma attiecībā uz prasītajām nekā tad, ja tiktu izmantotas Komisijas nepareizi noteiktās produktu līmeņvērtības kausētajai rūdai un karstajam metālam.
            
         
      (1)  OV L 130, 1. lpp.
   
      (2)  Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 32. lpp.).